Diari Oficial de la Generalitat Valenciana


Sumari del DOGV 3273, del 26-06-1998 (1998/5215)

ORDRE de 8 de juny de 1998, de la Conselleria d'Obres Públiques, Urbanisme i Transports, per la qual s'estableixen ajudes per a l'adquisició i renovació de vehicles destinats a la realització de determinats serveis públics regulars permanents d'ús general de transport de viatgers per carretera de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3273

Data del DOGV
:   26-06-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/5215


Data del document
:   08-06-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Correcció d'errades

Anàlisi jurídica

ORDRE de 8 de juny de 1998, de la Conselleria d'Obres Públiques, Urbanisme i Transports, per la qual s'estableixen ajudes per a l'adquisició i renovació de vehicles destinats a la realització de determinats serveis públics regulars permanents d'ús general de transport de viatgers per carretera de la Comunitat Valenciana. [1998/A5215]
  
Durant els últims anys s'han dut a terme programes d'ajuda a les línies de dèbil trànsit de la Comunitat Valenciana per tal d'assegurar la prestació de serveis públics de transport de viatgers en aquelles zones que, per les seues característiques socioeconòmiques i geogràfiques, no podien garantir l'equilibri econòmic d'aquests, via tarifa o readaptació de l'oferta.
  
Aconseguit l'objectiu d'assegurar el manteniment d'aquestes línies, es considera necessari avançar en la millora de la qualitat, seguretat i confort i en l'ampliació a aquells xicotets nuclis de població actualment sense servei.
  
Les dificultats d'explotació i l'escassa rendibilitat estableixen condicions de qualitat per a aquests usuaris inferiors a la mitjana dels serveis públics de la Comunitat Valenciana, a causa fonamentalment de l'envelliment del parc de vehicles afectes a aquestes línies.
  
Una altra actuació important que cal abordar és la millora de l'accessibilitat global al sistema de transport públic de viatgers atenent aquells nuclis de població que, per la seua dimensió, mobilitat i ubicació geogràfica, no justifiquen una elevada oferta de transport en autobús, però, per la seua proximitat a la xarxa de ferrocarrils, podrien multiplicar la seua accessibilitat, utilitzant menys recursos i creant línies de curt recorregut que els apropen a les estacions ferroviàries.
  
Per això, en ús de les atribucions que em confereix l'article 35.e de la Llei de Govern Valencià i el Decret 32/1998, de 31 de març, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports
  
ORDENE
  
Article 1. Objecte
  
S'estableix un programa d'ajudes, per a l'exercici 1998, per tal d'incidir en:
  
a) Millorar els serveis de les línies regulars de dèbil trànsit.
  
b) Augmentar la mobilitat de les persones en nuclis sense servei de transport públic o amb possibilitats de millora amb alimentadors a la xarxa ferroviària.
  
En ambdós casos a través de la renovació o adquisició de material mòbil.
  
c) Adquisició de vehicles de plataforma baixa que faciliten la mobilitat de les persones amb mobilitat reduïda.
  
Article 2. Conceptes de les ajudes i quanties
  
1) Les ajudes es concediran per a l'adquisició de vehicles nous o usats que s'adscriguen a prestació dels serveis objecte d'aquest programa des de l'1 de gener de 1998.
  
Els vehicles usats que s'adquiresquen per a la finalitat prevista en l'ordre tindran una edat inferior a 6 anys. Els vehicles substituïts tindran una edat superior a 12 anys.
  
2) Les quanties que es concediran seran les següents:
  
Tipus d'autobús
  
Tipus d'autobús Microbús o autobús Altres autobusos
  
Tipus de servei adaptat per a
  
 mobilitat reduïda
  
Trànsit dèbil Fins a un 60% del cost Fins a un 25% del cost
  
Alimentadors Fins a un 50% del cost Fins a un 20% del cost
  
3) Les ajudes seran concedides per un import global de 47.743.557 pessetes a càrrec de la línia 816 del capítol VII, programa 513.30 del pressupost 1998 de la Conselleria d'Obres Públiques, Urbanisme i Transports. Aquest import podrà ser ampliat en cas d'existència de disponibilitats pressupostàries.
  
Article 3. Beneficiaris de les ajudes
  
Podran sol·licitar aquestes ajudes els empresaris individuals o societats mercantils que siguen titulars de concessions de transport públic regular permanent d'ús general de viatgers per carretera, competència de la Generalitat Valenciana per transitar íntegrament per territori de la Comunitat Valenciana, per haver estat delegades per l'estat totes les facultats de gestió administrativa del servei o per realitzar serveis parcials que transiten íntegrament per territori de la Comunitat Valenciana.
  
Article 4. Criteris de valoració de les sol·licituds.
  
Els criteris que serviran de base per a l'atorgament de les ajudes seran els següents:
  
1. Implantació de nous serveis que atenguen municipis, pedanies o nuclis de població sense servei actualment.
  
2. Augment de l'accessibilitat, millorant l'assignació de recursos dels serveis regulars de transport de viatgers per carretera i connectant les poblacions amb la xarxa ferroviària de la Comunitat Valenciana.
  
3. Millora de les actuals condicions de prestació de serveis de trànsit dèbil.
  
4. Adequació dels vehicles a les especials característiques dels serveis (microbusos, adaptacions per a usuaris amb mobilitat reduïda, etc.).
  
5. Extensió de les ajudes al màxim nombre de concessions i zones geogràfiques.
  
6. En tot cas tindran preferència els vehicles adquirits amb posterioritat a la publicació d'aquesta ordre.
  
Article 5. Sol·licituds, documentació i terminis
  
1. Les sol·licituds d'ajuda que preveu aquesta ordre s'efectuaran mitjançant instància formalitzada d'acord amb el model que s'adjunta en l'ordre, dirigida a la Direcció General de Transports, de la Conselleria d'Obres Públiques, Urbanisme i Transports. Aquestes sol·licituds hauran de presentar-se, en el termini de 30 dies naturals comptadors a partir de la publicació d'aquesta ordre en el Diari Oficial de la Generalitat Valenciana, en la citada Direcció General o en els serveis territorials de Castelló o Alacant, directament o per qualsevol de les formes que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
A la sol·licitud caldrà adjuntar els documents que s'especifiquen a continuació i el projecte de prestació de serveis al qual es refereix el segon punt d'aquest article.
  
- Còpia compulsada del CIF o NIF, si escau.
  
- Factura proforma.
  
- Poders de representació compulsats de la persona que represente a l'empresa.
  
- Memòria explicativa de les característiques del vehicle o vehicles que s'adquiriran, nous o usats, preus de mercat i raons per a l'elecció del model en cada cas, detallant el pla de finançament d'aquests, la procedència dels recursos i el termini d'amortització dels préstecs per a l'adquisició, si escau.
  
2. Les empreses hauran de presentar, juntament amb la sol·licitud, un projecte sobre els nous serveis que es proposen detallant trànsits, recorregut, expedicions, horaris i calendari, mitjans materials, humans i cost del servei, com també necessitat de la subvenció sol·licitada.
  
Article 6. Atorgament de les ajudes
  
La Direcció General de Transports, a la vista de les sol·licituds presentades, amb l'estudi previ, fixació d'admissibilitats i quanties, segons els criteris de valoració que estableix l'article 4, elaborarà les propostes motivades per a l'atorgament i denegació de les ajudes, i les elevarà al conseller d'Obres Públiques, Urbanisme i Transports, per a la seua resolució definitiva.
  
Article 7. Pagament de les subvencions
  
1. Les empreses concessionàries que obtinguen ajudes considerades en aquesta ordre tindran l'obligació d'aportar, en el termini de 15 dies naturals des de la data de notificació de la resolució definitiva, la documentació següent:
  
- Certificat de la Tresoreria de la Seguretat Social acreditativa d'estar al corrent en el pagament de les quotes.
  
- Declaració documentada d'ingressos de l'impost de societats o de l'IRPF si escau, el termini de presentació del qual haguera conclòs en els 12 mesos immediatament anteriors a la data de sol·licitud (còpia compulsada).
  
- Declaració o documents d'ingrés dels pagaments a compte o fraccionats o de les retencions de l'IVA el termini de presentació del qual haguera conclòs en els 12 mesos immediatament anteriors a la data de sol·licitud (còpia compulsada)
  
- Còpia de l'últim rebut de l'impost d'activitats econòmiques.
  
- Contracte de compra del vehicle, que incloga xassís i carrosseria.
  
- Característiques tècniques detallades del xassís i carrosseria.
  
- Compromís d'adscriure i dedicar el vehicle a la realització del servei que es detalla en la resolució d'atorgament.
  
- Sol·licitud d'autorització per a la prestació del servei que es detalla en el projecte.
  
- Certificat de la inspecció tècnica de vehicles quan es tracte de compra de vehicles usats.
  
- Dades de domiciliació bancària.
  
2. La Direcció General de Transports pagarà el 50% de la subvenció prevista en la resolució d'adjudicació, en concepte d'avançament, comprovat el lliurament i la correcció de la documentació assenyalada en l'apartat anterior.
  
3. La resta de la subvenció es pagarà una vegada realitzada totalment la inversió i iniciada la prestació del servei que es detalla en la resolució d'atorgament, cosa que haurà de justificar-se en cas que la Direcció General ho considere oportú i amb la presentació prèvia de la documentació següent:
  
- Permís de circulació i fitxa tècnica.
  
- Targeta de transports.
  
- Adscripció del vehicle al servei corresponent objecte de l'ordre.
  
- Baixa del vehicle substituït, si escau.
  
Article 8. Obligacions dels beneficiaris
  
1. Els beneficiaris de les ajudes estaran obligats a mantenir el vehicle i els serveis a què s'adscriu segons el projecte de servei, presentat i aprovat, durant un període mínim i continuat de cinc anys (annex I).
  
2. Així mateix, els beneficiaris estaran obligats a facilitar qualsevol document o dada que la Direcció General de Transports considere necessari per a un coneixement exhaustiu del compliment dels fins previstos en l'ordre, per les empreses beneficiàries de les ajudes (annex I).
  
3. Tampoc hauran de tenir pendent cap sanció definitiva per incompliment de la legislació de transport i posar en coneixement de l'administració qualsevol ajuda o subvenció que reben per a la mateixa finalitat d'altres administracions o entitats públiques.
  
Article 9. Revocació de les subvencions
  
La Direcció General de Transports comprovarà, pels mitjans que estime més adequats, el compliment de les obligacions inherents a l'atorgament de les ajudes. L'incompliment d'aquestes donarà lloc a la revocació de les subvencions, i la devolució de les quanties atorgades, com també dels corresponents interessos de demora.
  
DISPOSICIONS FINALS
  
Primera
  
Es faculta el director general de Transports per a dictar les disposicions i adoptar les mesures que considere oportunes per al desenvolupament i l'aplicació del que disposa aquesta ordre.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 8 de juny de 1998
  
El conseller d'Obres Públiques, Urbanisme i Transports,
  
JOSÉ RAMÓN GARCIA ANTÓN